ফয়সল এর সাথে আমার পরিচয় আইটি স্কলারশীপ প্রজেক্টে পড়াকালীন সময়ে। আমরা একই ব্যাচের ছাত্র ছিলাম। বেশ চটপটে, প্রানবন্ত আর উদ্যমী। যেকোন বিষয়ে অসীম আগ্রহ তার । একদিন লিনাক্স এর কথা তুলতেই সে তো অবাক। প্রশ্নের পর প্রশ্ন। এটি কি, কিভাবে কাজ করে, ইন্সটল কিভাবে করতে হয়? এরকম অনেক অনেক প্রশ্ন। আমি অবশেষে তাকে বললাম - চলুন সামনে বিডিলাগের(বাংলাদেশ লিনাক্স ইউজার গ্রুপ) এক সমাবেশে যাওয়া যাক। সে তো সাথে সাথেই রাজী। এক সাথে গেলাম এবং অনেক কিছুর সাথেই তাকে পরিচিত করালাম। কিছুটা কৌতুহল তার মেটাতে পারলাম। তারপর একসময় আমাদের কোর্স এর পরিসমাপ্তি ঘটল এবং আমরা যে যার মত বিচ্ছিন্ন হয়ে পড়লাম। হঠাৎ একদিন তার ফোন। সে নতুন মেশিন কিনেছে এবং লিনাক্স ইনস্টল করতে চায়। কিভাবে সিডি যোগাড় করবে, কোথা থেকে করবে, ম্যানুয়াল আছে কিনা ইত্যাদি প্রশ্ন তার। আমি তাকে উবুন্তু এর ফ্রি সিডি কালেকশন এর পরামর্শ দিলাম। একদিন সিডি পেয়ে সে ইনস্টল করতে বসে গেল। আগেই মেশিনে তার এক্সপি ইন্সটল করা ছিল। কিন্তু পার্টিশন এর বিষয়ে তেমন কিছুই না জানায় পুরো মেশিন ফরম্যাট করে ফেলল। সব ডাটা লস করে আমাকে মোবাইল করল। কিন্তু এ অবস্থায় ঘাবড়ে না গিয়ে আমি তাকে ধীরে সুস্থে লিনাক্স ইনস্টল করতে বললাম অন স্ক্রিন কমান্ড ফলো করে। একসময় সে লিনাক্স ইনস্টল করতে সক্ষম হল কয়েকবার প্রচেষ্টার পর।